Rasmus Lund-Nielsen (M), 2025-02-20:
Jeg var barn i 1990'erne, og det er ikke voldsomt længe siden, men barndommen var alligevel radikalt anderledes, end den er i dag.
Dengang betød barndommen at lege frit udenfor, at lege på gaden med venner, at løbe rundt og gøre lidt, hvad man ville, at spille fodbold op ad en væg og ikke mindst sørge for ikke hele tiden at bruge sin tid på sociale medier, som man gør det i dag.
For det er det, vi ser, altså at barndommen i dag er overtaget af smartphones og sociale medier.
Vi står derfor med en generation af unge, som har fået deres barndom formet af algoritmer snarere end af leg og virkelige relationer, og vi kender altså konsekvenserne, selv om de bliver talt ned af visse ordførere.
Vi ser det også i de undersøgelser, der igen og igen dokumenterer, hvordan sociale medier faktisk er skabt til at fastholde børn i en afhængighedsskabende spiral.
Vi ser, hvordan TikToks algoritmer pumper tusindvis af videoer om vægttab ind i strømmen af indhold til 13-årige.
Vi ser også, hvordan Snapchat manipulerer børn med chatbots, som jo egentlig efterligner en menneskelig nærhed, men som så pludselig vejleder om selvskade, og vi ser Instagram, der skruer op for en sammenligningskultur, og vi ser også 10 årige – det læste jeg den anden dag – der skynder sig ud for at bruge alle deres penge på makeup.
Så der er mildt sagt nok evidens til at kunne konstatere, at de sociale medier ikke er et sted for børn.
Derfor er intentionen og formålet med det her borgerforslag jo både meget, meget vigtigt og også helt rigtigt, for vi er nødt til at tage ansvar.
Ligesom vi har regler for alkohol og tobak, må vi også gribe ind over for de her skadelige digitale stimulanser, der gradvis nedbryder børns mentale sundhed.
Så tak til forslagsstillerne og de mange tusinde, der har skrevet under på borgerforslaget; I har jo med det bidraget til, at regeringen nu virkelig kigger ind i det her med både at sætte krav om obligatoriske børnevenlige standardindstillinger for producenter af elektroniske devices, men jo også, at vi bliver ved med at presse på for at indføre et forbud mod, at sociale medievirksomheder indgår kontrakter om behandlingen af persondata med børn under 15 år.
For derved vil børn under 15 år ikke selv kunne oprette profiler på sociale medier, og det vil være en god start, når nu vi ikke kan indføre et nationalt forbud, og jeg har også ligesom SF's ordfører prøvet på at presse på og spurgt ind til, hvad der ville være konsekvenserne af, at vi som medlemsland gik foran, og hvad de der dagsbøder egentlig er, hvis man laver et traktatbrud, men det, jeg får retur, er, at det nok ikke vil være så godt.
Så jeg tror ikke, vi kan opfordre til en national ulydighed.
Men det betyder altså ikke, at vi skal resignere.
For hvis ikke vi kan forbyde sociale medier for mindreårige, må vi gå andre veje, herunder de to førnævnte.
Vi må presse på for en stærkere EU-regulering, og vi må sikre reelle aldersverifikationsløsninger, så en 9-årig ikke uden videre kan oprette en TikTok-profil, og det kan lyde lidt overdrevet, men over 50 pct. af de 10-årige er altså på TikTok i dag.
For børn skal ikke være en målgruppe for manipulerende teknologi, børn skal ikke vokse op i et digitalt eksperiment, hvor vi først om årtier kender de fulde konsekvenser, og derfor deler jeg intentionen bag forslaget.
For vi kan ikke stemme for et forslag, der kolliderer med EU, men vi vil presse på for at få gjort noget reelt ved problemet, og det handler ikke bare om at regulere en teknologi, men det handler også om at sikre børn en rigtig og sund barndom.
Tak for ordet.